
Ministru kabineta noteikumi Nr. 232
Rīgā 2025. gada 15. aprīlī (prot. Nr. 15 16. §)
Grozījumi Ministru kabineta 2024. gada 5. novembra noteikumos Nr. 703 "Kārtība, kādā finansē elektroenerģijas sistēmas pieslēguma ierīkošanu aizsargātajam lietotājam"
Izdoti saskaņā ar Elektroenerģijas tirgus likuma 9. panta 2.3 daļu
· Izdarīt Ministru kabineta 2024. gada 5. novembra noteikumos Nr. 703 "Kārtība, kādā finansē elektroenerģijas sistēmas pieslēguma ierīkošanu aizsargātajam lietotājam" (Latvijas Vēstnesis, 2024, 218. nr.) šādus grozījumus:
· 1. Izteikt 2. punktu šādā redakcijā:
· "2. Ar pieslēguma ierīkošanu šo noteikumu ietvaros saprot jauna pieslēguma ierīkošanu vai pieslēguma atjaunošanu un šo darbību īstenošanai nepieciešamos elektrotīkla pārbūves darbus."
· 2. Papildināt ar 3.3.1 apakšpunktu šādā redakcijā:
· "3.3.1 pieslēdzamajā objektā nav ierīkots elektroenerģijas sistēmas pieslēgums vai elektroenerģijas piegāde pieslēdzamajā objektā ir pārtraukta;".
· 3. Svītrot 3.5. apakšpunktu.
· 4. Izteikt 6. punktu šādā redakcijā:
· "6. Ja pieslēdzamais objekts vai zeme, uz kuras plānots ierīkot aizsargātā lietotāja pieslēgumu, nav aizsargātā lietotāja īpašumā vai tiesiskajā valdījumā, aizsargātajam lietotājam nepieciešams saņemt pieslēdzamā objekta vai zemes īpašnieka vai tiesiskā valdītāja rakstveida atļauju pieslēguma ierīkošanai."
· 5. Izteikt 7. punktu šādā redakcijā:
· "7. Ja aizsargātā lietotāja pieslēguma ierīkošanu piesaka pašvaldība un pieslēdzamais objekts vai zeme, uz kuras plānots ierīkot aizsargātā lietotāja pieslēgumu, nav aizsargātā lietotāja īpašumā vai tiesiskajā valdījumā, pašvaldībai ir tiesības lūgt pieslēdzamā objekta vai zemes īpašniekam vai tiesiskajam valdītājam atļauju pieslēguma ierīkošanai vai citu līdzvērtīgu dokumentu, kas apliecina attiecīgo atļauju."
· 6. Papildināt ar 7.1 punktu šādā redakcijā:
· "7.1 Ja aizsargātais lietotājs ir pieslēdzamā objekta īrnieks, īres līgums ir spēkā vismaz divus gadus pirms dienas, kad elektroenerģijas sadales sistēmas operatoram iesniegts iesniegums par aizsargātā lietotāja pieslēguma ierīkošanu, un trīs gadus no minētās dienas."
· 7. Papildināt ar 7.2 punktu šādā redakcijā:
· "7.2 Ja pieslēdzamā objekta īpašnieks vai tiesiskais valdītājs šo noteikumu 7.1 punktā minēto īres līgumu ar aizsargāto lietotāju izbeidz tā darbības laikā no aizsargātā lietotāja neatkarīgu apstākļu dēļ, aizsargātajam lietotājam ir tiesības par to informēt Enerģētikas un vides aģentūru (turpmāk – aģentūra)."
· 8. Papildināt ar 7.3 punktu šādā redakcijā:
· "7.3 Šo noteikumu 7.2 punktā minētajā gadījumā aģentūrai ir tiesības pieņemt lēmumu par nepamatoti izmaksātā valsts atbalsta atmaksāšanu un no pieslēdzamā objekta īpašnieka administratīvā procesa kārtībā atgūt pieslēguma ierīkošanai piešķirto valsts atbalstu."
· 9. Izteikt 11. punktu šādā redakcijā:
· "11. Ja elektroenerģijas sadales sistēmas operators ir uzsācis pieslēguma ierīkošanu (tai skaitā pieslēguma projektēšanas darbus), bet pieslēguma ierīkošana netiek veikta no elektroenerģijas sadales sistēmas operatora neatkarīgu iemeslu dēļ vai ir iestājies šo noteikumu 7.2 punktā minētais gadījums, aģentūra kompensē elektroenerģijas sadales sistēmas operatoram visas radušās šo noteikumu 10. punktā, 12.2. apakšpunktā un 21. punktā minētās izmaksas (ieskaitot pievienotās vērtības nodokli)."
· 10. Izteikt 19.2. apakšpunktu šādā redakcijā:
· "19.2. Būvniecības valsts kontroles biroja (turpmāk – birojs) izziņu par personas atbilstību aizsargātā lietotāja statusam datumā, kad aizsargātais lietotājs vai pašvaldība, kura piesaka aizsargātā lietotāja pieslēguma ierīkošanu, iesniegusi birojā rakstveida iesniegumu izziņas saņemšanai;".
· 11. Izteikt 19.3. apakšpunktu šādā redakcijā:
· "19.3. apliecinājumu par pieslēdzamā objekta atbilstību šo noteikumu 3.3. apakšpunktā un 7.1 punktā minētajam kritērijam, ko uz dzīvesvietas apsekojuma akta pamata izdevusi pašvaldība, kuras administratīvajā teritorijā atrodas pieslēdzamais objekts;".
· 12. Izteikt 19.4. apakšpunktu šādā redakcijā:
· "19.4. Fizisko personu reģistra izdruku vai pašvaldības izziņu par aizsargātā lietotāja deklarēto vai reģistrēto dzīvesvietu;".
· 13. Izteikt 19.5. apakšpunktu šādā redakcijā:
· "19.5. attiecīgā zemesgrāmatas nodalījuma izrakstu par pieslēdzamā objekta īpašumtiesībām;".
· 14. Izteikt 19.6. apakšpunktu šādā redakcijā:
· "19.6. šo noteikumu 6. vai 7. punktā minēto pieslēdzamā objekta vai zemes īpašnieka vai tiesiskā valdītāja rakstveida atļauju vai citu līdzvērtīgu dokumentu, ja pieslēdzamais objekts vai zeme, uz kuras plānots ierīkot pieslēgumu, nav aizsargātā lietotāja īpašumā vai tiesiskajā valdījumā;".
· 15. Izteikt 21. punktu šādā redakcijā:
· "21. Ja aizsargātais lietotājs atbilstoši šo noteikumu 20. punktam ir pilnvarojis elektroenerģijas sadales sistēmas operatoru pieprasīt valsts datu reģistru pārvaldniekiem šo noteikumu 19.2., 19.4. un 19.5. apakšpunktā minētos dokumentus, valsts datu reģistru pārvaldniekiem ir pienākums sniegt šos datus elektroenerģijas sadales sistēmas operatoram. Aģentūra kompensē sadales sistēmas operatoram izmaksas, kas rodas saistībā ar šo noteikumu 19.2., 19.4. un 19.5. apakšpunktā minēto dokumentu pieprasīšanu."
· 16. Izteikt 22. punktu šādā redakcijā:
· "22. Ja aizsargātais lietotājs atbilstoši šo noteikumu 20. punktam ir pilnvarojis elektroenerģijas sadales sistēmas operatoru pieprasīt valsts datu reģistru pārvaldniekiem šo noteikumu 19.2., 19.4. un 19.5. apakšpunktā minētos dokumentus, elektroenerģijas sadales sistēmas operators tos pieprasa pēc šo noteikumu 19.6. apakšpunktā minētā pieslēdzamā objekta vai zemes īpašnieka vai tiesiskā valdītāja rakstveida atļaujas un šo noteikumu 19.3. apakšpunktā minētā pašvaldības apliecinājuma saņemšanas."
· 17. Izteikt 24. punktu šādā redakcijā:
· "24. Pašvaldībai ir pienākums apsekot pieslēdzamo objektu un gūt pārliecību par tā atbilstību šo noteikumu 3.3. apakšpunktā un 7.1 punktā minētajam nosacījumam, ja aizsargātais lietotājs ir vērsies pašvaldībā, lai iegūtu šo noteikumu 19.3. apakšpunktā minēto apliecinājumu."
· 18. Izteikt 26. punktu šādā redakcijā:
· "26. Elektroenerģijas sadales sistēmas operators, kas ierīkojis pieslēgumu atbilstoši šajos noteikumos minētajām prasībām, iesniedz aģentūrai rēķinu par šo noteikumu 10. punktā, 12.2. apakšpunktā un 21. punktā minētajām izmaksām. Rēķinā norāda:
· 26.1. kopējās šo noteikumu 10. punktā un 12.2. apakšpunktā minētās izmaksas par aizsargātajam lietotājam ierīkoto pieslēgumu, ko kompensē no valsts budžeta līdzekļiem (ieskaitot pievienotās vērtības nodokli);
· 26.2. kopējās izmaksas par šajos noteikumos minēto pieslēgumu projektēšanu un ierīkošanu aizsargātajiem lietotājiem (ieskaitot pievienotās vērtības nodokli).
· 26.3. kopējās izmaksas, kas rodas saistībā ar šo noteikumu 21. punktā minēto dokumentu pieprasīšanu no valsts datu reģistriem."
· 19. Izteikt 27. punktu šādā redakcijā:
· "27. Elektroenerģijas sadales sistēmas operators papildus šo noteikumu 26. punktā minētajam rēķinam iesniedz aģentūrai:
· 27.1. dokumentus, kas pamato pieslēguma projektēšanas un ierīkošanas izmaksas aizsargātajiem lietotājiem;
· 27.2. šo noteikumu 19. punktā minēto dokumentu kopijas."
· 20. Izteikt 28. punktu šādā redakcijā:
· "28. Aģentūra, veicot pārbaudi par aizsargātā lietotāja un pieslēdzamā objekta atbilstību šajos noteikumos minētajām prasībām, ņem vērā informāciju, kas bijusi aktuāla datumā, kad elektroenerģijas sadales tīkla operatoram iesniegti šo noteikumu 19. punktā minētie dokumenti."
· 21. Izteikt 29. punktu šādā redakcijā:
· "29. Ja aģentūra konstatē, ka elektroenerģijas sadales sistēmas operatora iesniegtā šo noteikumu 26. un 27. punktā minētā informācija ir nepilnīga, aģentūra ir tiesīga:
· 29.1. aizturēt rēķina apmaksu elektroenerģijas sadales sistēmas operatoram par aizsargātajam lietotājam ierīkoto pieslēgumu;
· 29.2. noteikt termiņu, līdz kuram elektroenerģijas sadales sistēmas operatoram jānovērš konstatētās nepilnības vai jāiesniedz papildu informācija;
· 29.3. atteikties izmaksāt šo noteikumu 10. punktā minēto pieslēguma projektēšanas finansējumu un 12.2. apakšpunktā minēto pieslēguma ierīkošanas finansējumu, ja konstatēta neatbilstība šajos noteikumos minētajām prasībām."

